न में आ रही है; परन्तु भाभी, उन्होंने आपको कभी स्मरण नहीं किया। मैंने ही दोनों स्वयंवरों के समय उनको आपका स्मरण दिलाया था। पूछ लीजिए उनसे, तभी विश्वास कीजिए मेरे कहने पर ।" देवरजी के मुख से 'स्वामी ने वस्त्राच्छादन से नाक नहीं ढँकी थी' यह सुनकर मैंने एक दीर्घ श्वास छोड़ा, जिसे 'नरकासुरान्तक द्वारिकाधीश श्रीकृष्ण महाराऽज की ऽ जऽय... की ऽ जऽय' के गगनभेदी जयघोष के बीच देवरजी ने नहीं सुना। शायद मुझे भी सुनाई नहीं दिया।
नरकासुर-वध के कारण श्रीजी का कीर्तिघोष अब सम्पूर्ण आर्यावर्त में गूंजने लगा था। कामरूप में घटित घटनाओं का समाचार मिथिला में भी पहुँच चुका था । जनकनगर में जा बैठे रुष्ट बलराम भैया भी इस बात से अवगत हो चुके थे। प्राग्ज्योतिषपुर से निकलकर श्रीजी कोसल राज्य में ठहरे थे, वह भी इसलिए कि मिथिला का राज्य समीप होने के कारण सत्या के स्वयंवर में बलराम भैया से निश्चय ही भेंट होगी। परन्तु ऐसा नहीं हुआ था। बड़े भैया बड़े हठी थे। किसी से प्रेम करते थे तो जी भरकर और रुष्ट हो जाते थे तो उसे अपने मन से ही निकाल देते थे। एक बार वे किसी बात के लिए 'हाँ' या 'ना' करते थे तो उसी पर अटल रहते थे। 'त्रिलोकाधिपति' की उपाधि से यदि श्रीजी के नाम का डंका बजता, तब भी बलराम भैया द्वारिका की ओर नहीं पलटते ।
बड़े भैया और देवरजी के बिना अकेले श्रीजी को देखना मुझे अच्छा नहीं लगता था। आजकल यादवों का यह बिल्व-त्रिदल एक दल के बिना अधूरा-सा लगने लगा था, अखरने लगा था। अतः मूल द्वारिका में भोजन के पश्चात् विश्राम-कक्ष में मैंने श्रीजी के समक्ष यह विषय उपस्थित किया, 'अमरनाथ की गफ में आपने देवरजी के साथ शिव-दर्शन किये। मैंने सोचा था, स्वयं मैं तो नहीं परन्तु आपके साथ भामा की आँखों से तो मैं शिव के दर्शन कर पाऊँगी । वहाँ हिमलिंग पर किसी भक्त का अर्पित किया बिल्व-त्रिदल तो होगा ही! परन्तु आज उस त्रिदल का दायाँ दल खो जाने से सब-कुछ सूना-सूना-सा लग रहा है। आपसे प्रार्थना है कि..."
मेरी बात काटकर उन्होंने कहा, "थोड़ा रुक जाओ रुक्मिणी, कुछ माँगने से पहले मेरी बात तो सुन लो। आज ही मैंने अमात्य विपृथु और उद्धव को चित्रकेतु और बृहद्धल के साथ किसी विशेष कार्य के लिए भेज दिया है । "
"आपके कामकाज का तो कोई अन्त नहीं है। सभी निकटवर्तियों को किसी-न-किसी काम में लगा देने के आपके स्वभाव को भी मैंने भलीभाँति जान लिया है। द्वारिका की महाराज्ञी तो मैं नाममात्र के लिए हूँ। वास्तव में मैं बन गयी हूँ स्वागतिका - श्रीजी के प्रिय जनों की ! परन्तु इन सबके स्वागत करने में जो प्रसन्नता मुझे नहीं हुई, वह अब एक ही व्यक्ति का स्वागत करने से होगी।" मैंने कहा
"सुन तो लो महाराज्ञी ! अमात्य विपृथु गये हैं मिथिला जनपद में - जनकपुर ! अपना पूरा बुद्धिकौशल्य दाँव पर लगाकर, समझा-बुझाकर वे दाऊ को साथ लेकर ही आएँगे। यह कठिन कार्य उनके लिए सरल बन जाय, इसलिए मैंने एक छोटी-सी चाल चली है। महाराज्ञी जैसा उच्च कोटि का बुद्धि-कौशल तो मेरे पास है नहीं ! अब महाराज्ञी ही बताएँ कि अमान्य के साथ मैंने जो एक वस्तु भिजवायी है, वह क्या होगी? और एक छोटा-सा सन्देश भी भिजवाया है, क्या होगा वह ?"
उन्होंने हँसते-हँसते अपना कृष्णजाल फैलाया।
मैं उलझन में पड़ गयी। कुछ पल सोचकर मैंने कहा, "श्रीजी ने अमात्य के साथ युवराज की प्रिय गदा भिजवायी होगी और सन्देश भी दिया होगा कि यह गदा आपके बिना सूनी लग रही है । सुधर्मा सभा में युवराज का सिंहासन भी सूना-सूना लग रहा है। अतः दोनों का सम्मान करने के लिए अमात्य के साथ चले आइए ।"
वे मुस्कराये। बोले, "इतना बुद्धिबल मेरे पास कहाँ से आएगा? मैंने तो अमात्य के साथ एक बन्द पेटिका में भिजवाया है केवल अपना प्रिय मयूरपंख ! सन्देश दिया है, जब से आप गये हैं, तब से मैंने इसे पेटिका में बन्द रख छोड़ा है। यदि स्वयं आप आकर इसे मेरे किरीट में लगाएँगे, तभी समस्त यादव इसे पुनः देख पाएँगे अन्यथा द्वारिकाधीश का यह स्वर्णकिरीट ऐसे ही रहेगामयूरपंखहीन, सूना-सूना ! अंकपाद आश्रम में बिताये दिनों का स्मरण करके इस मयूरपंख के
साथ चले आइए!"
अब कहीं मुझे ध्यान हुआ कि बलराम भैया के चले जाने के पश्चात् श्रीजी ने मयूरपंखधारी किरीट अपने मस्तक पर धारण किया ही नहीं था। उनके बुद्धिचातुर्य से चकित होकर मैं तो उनकी ओर देखती ही रह गयी ! सतर्क होकर मैंने पूछा, "फिर आपने देवरजी को उनके भ्राताओं के साथ कहाँ भेजा है? किसलिए? मुझे तो लगा था, इस कार्य के लिए सबसे अधिक योग्य व्यक्ति देवरजी ही हैं।"
"तुम भूल कर रही हो, रुविगणी! उद्धव को देखते ही दाऊ उसे झिड़क देते कि, 'तू तो छोटे से भी छोटा है। यह पेटिका लेकर उल्टे पाँव चलता बन । क्या स्वयं वह नहीं आ सकता था ?' तभी तो इस कार्य के लिए मैंने अमात्य विपृथु को चुना है। उसे वह अस्वीकार न